**Χαιρετισμός Δημάρχου Αιγάλεω Λάμπρου Σκλαβούνου**

Αξιότιμε κύριε Υπουργέ,

Αδελφέ Δήμαρχε της Κυθρέας,

Αγαπητά μέλη του Δημοτικού Συμβουλίου,

Εκλεκτοί προσκεκλημένοι,

Φίλες και φίλοι,

Με ιδιαίτερη συγκίνηση βρίσκομαι σήμερα εδώ, μαζί με συναδέλφους από το Αιγάλεω, στα περήφανα χώματα της Κυπριακής γης, ανάμεσα σε όλους εσάς τους φίλους και αδερφούς μας.

Όμως τα συναισθήματά μου είναι ανάμεικτα, μιας και η χαρά αυτής της συνεύρεσης επισκιάζεται από τη θλιβερή επέτειο των 50 χρόνων από τη βάρβαρη τουρκική εισβολή και κατοχή στην Κύπρο.

Μισός αιώνας πέρασε και οι πληγές της τουρκικής εισβολής παραμένουν νωπές.

Μισός αιώνας προσφυγιάς,

μισός αιώνας, αγνοουμένων,

μισός αιώνας παραβίασης των ανθρωπίνων δικαιωμάτων,

μισός αιώνας καταστροφής της πολιτιστικής μας κληρονομιάς,

μισός αιώνας διχοτόμησης,

με την Κυθρέα και το υπόλοιπο βόρειο τμήμα της νήσου να στενάζει ακόμη κάτω από την τουρκική κυριαρχία.

Γνωρίζω ότι είναι μεγάλος ο πόνος και η θλίψη γι’ αυτή τη συνεχιζόμενη αδικία.

Από την άλλη μεριά όμως αισθάνομαι και μια ξεχωριστή ικανοποίηση γιατί βλέπω εσάς, τους διωγμένους από τα πάτρια εδάφη, τους πρόσφυγες, τους ξεριζωμένους, να μην ξεχνάτε, να μη λυγίζετε στις αντιξοότητες, να μην απογοητεύεστε από τις δυσκολίες.

Αντίθετα βρίσκεστε σε συνεχή αγώνα για να μην επικρατήσει η λήθη και να παραμείνει άσβεστη μέσα στην ψυχή η φλόγα της απελευθέρωσης, της επανένωσης και της επιστροφής.

Μια φλόγα που έχουμε ευθύνη απέναντι στους εαυτούς μας και κυρίως στη νέα γενιά να κρατήσουμε αναμμένη.

Η προσήλωση στην ελευθερία, την αυτοδιάθεση, τη δημοκρατία, την αξιοπρέπεια και τη δικαιοσύνη είναι τρόπος ζωής.

Και ακριβώς σ’ αυτή την κληρονομιά έχουμε ιστορικό καθήκον να ανταποκριθούμε.

Αγαπητές φίλες και φίλοι,

Με την παρουσία μας εδώ, τόσο τη δική μου ως Δήμαρχος του Αιγάλεω, όσο και του τέως Δημάρχου κ. Γκίκα, του Προέδρου του Δημοτικού Συμβουλίου κ. Κοσμίδη, του Αντιδημάρχου Τεχνικών Υπηρεσιών κ. Βαΐου και του πρώην Αντιδημάρχου κ. Βασιλειάδη,

θέλουμε να σας επιβεβαιώσουμε για άλλη μία φορά ότι οι αδελφικοί δεσμοί ανάμεσα στην Κυθρέα και το Αιγάλεω αποκτούν όλο και πιο γερές βάσεις.

Τέτοιοι δεσμοί πρέπει να συντηρούνται και να μεταλαμπαδεύονται στις νέες γενιές των δύο περιοχών.

Αισθάνομαι βαθύτατη υποχρέωση, με αφορμή αυτή την εκδήλωση, να αποτίσω φόρο τιμής και εκ μέρους του Αιγαλεώτικου λαού σε όλες και όλους εκείνους που υπερασπίστηκαν την Κύπρο, που έπεσαν ηρωικά μαχόμενοι με θάρρος, με πίστη και αυταπάρνηση για την Πατρίδα.

Ο Κυπριακός ελληνισμός παρά τις απογοητεύσεις και τις αντιξοότητες των καιρών, διαθέτει πλούσια ψυχικά αποθέματα, καθώς και το σθένος, την ωριμότητα και την πολιτική βούληση για να κερδίσει αυτά που με βίαιο τρόπο του έκλεψαν.

Γι’ αυτό και είναι βέβαιο ότι κάποια στιγμή θα δικαιωθεί…

Ελπίζω κι εύχομαι ότι αυτή η στιγμή δεν είναι μακριά.

Ο ελληνισμός στα δύσκολα πάντα τα καταφέρνει.

Και θα τα καταφέρουμε…

Σας ευχαριστώ από την καρδιά μου!